**Ministru kabineta noteikumu projekta**

**“Grāmatvedības kārtošanas noteikumi”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Noteikumu projekta “Grāmatvedības kārtošanas noteikumi” mērķis ir izpildīt Valsts nodokļu politikas pamatnostādnēs 2018.-2021.gadam doto uzdevumu, pārskatot un pilnveidojot pašreizējo normatīvo regulējumu attiecībā uz grāmatvedības kārtošanu, un to saskaņojot ar Grāmatvedības likumā paredzēto pilnvarojumu.  Noteikumu projekts stājas spēkā 2022. gada 1. janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2017.gada 24.maija rīkojums Nr.245 “Par Valsts nodokļu politikas pamatnostādnēm 2018.-2021.gadam” (prot. Nr.23 21.§), Rīcības virziens - uzņēmumu investīciju stimulēšana un uzņēmumu starptautiskās konkurētspējas paaugstināšana, 2.4. uzdevums: Tiesību normu sakārtošana grāmatvedības jomā, 2.4.1.apakšpunkts - Izstrādāt jaunu likumu “Par grāmatvedību”, lai tas būtu atbilstošs juridiskās tehnikas prasībām, ietverot lietoto terminu plašāku skaidrojumu un papildu regulējuma noteikšanu, kā arī nosakot likuma mērķi un darbības jomu. Pārskatīt un pilnveidot arī uz šī likuma pamata izdotos Ministru kabineta noteikumus.  Saskaņā ar doto uzdevumu izstrādātā un Saeimā 2021.gada 10.jūnijā pieņemtā Grāmatvedības likuma (turpmāk – likums)5.panta trešā daļa, 6.panta septītā daļa, 8.panta ceturtā daļa, 11.panta trīspadsmitā daļa, 12.panta ceturtā daļa un 15.panta trešā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašlaik spēkā ir saskaņā ar likuma “Par grāmatvedību” 15.panta pirmo daļu izdotie Ministru kabineta 2003.gada 21.oktobra noteikumi Nr.585 “Noteikumi par grāmatvedības kārtošanu un organizāciju” (turpmāk – MK 585).  Saskaņā ar likuma pārejas noteikumos minēto:  - ar šā likuma pieņemšanu spēku zaudē likums “Par grāmatvedību”;  - Ministru kabinets līdz 2022. gada 1. jūlijam izdod likuma attiecīgajos pantos, tai skaitā 5.panta trešajā daļā, 6.panta septītajā daļā, 8.panta ceturtajā daļā, 11.panta trīspadsmitajā daļā, 12.panta ceturtajā daļā un 15.panta trešajā daļā minētos noteikumus;  - līdz attiecīgo noteikumu spēkā stāšanas dienai, bet ne ilgāk kā līdz 2022. gada 1. jūlijam ir piemērojami pašlaik spēkā esoši saskaņā ar likumu “Par grāmatvedību” izdotie noteikumi, tai skaitā MK 585, ciktāl tie nav pretrunā ar šo likumu.  Noteikumu projekts “Grāmatvedības kārtošanas noteikumi” (turpmāk – noteikumu projekts) ir izstrādāts saskaņā ar likuma 5.panta trešā daļā, 6.panta septītajā daļā, 8.panta ceturtajā daļā, 11.panta trīspadsmitajā daļā, 12.panta ceturtajā daļā un 15.panta trešajā daļā Ministru kabinetam dotajiem uzdevumiem. Tas paredz noteikt:  1) grāmatvedības reģistru kārtošanas prasības (likuma 8.panta ceturtās daļas 1.punktā dotais uzdevums);  2) kārtību, kādā labo vai papildina ierakstus grāmatvedības reģistros un attaisnojuma dokumentos (likuma 8.panta ceturtās daļas 2.punktā dotais uzdevums);  3) attaisnojuma dokumentu noformēšanas kārtību un prasības attaisnojuma dokumentiem, kurus sagatavo attiecībā uz precēm, citām materiālajām vērtībām un pakalpojumiem, kā arī saistībā ar skaidras vai bezskaidras naudas avansa izlietojumu vai darbinieku izdevumu atlīdzināšanu (likuma 11.panta trīspadsmitajā daļā dotais uzdevums);  4) preču piegādes dokumentos ietveramos rekvizītus un informāciju, šo dokumentu noformēšanas, parakstīšanas un reģistrēšanas kārtību (likuma 12.panta ceturtajā daļā dotais uzdevums);  5) grāmatvedības datorprogrammu un grāmatvedības informācijas datorsistēmu programmatūras lietošanas prasības (likuma 6.panta septītās daļas 2.punktā dotais uzdevums);  6) grāmatvedības organizācijas dokumentu izstrādāšanas noteikumus (likuma 6.panta septītās daļas 1.punktā dotais uzdevums);  7) inventarizācijas metodes, inventarizācijas veikšanas kārtību, rezultātu dokumentēšanas un inventarizācijā atklāto starpību iegrāmatošanas kārtību (likuma 15.panta trešajā daļā dotais uzdevums);  8) grāmatvedības kontroles pasākumu veidus (likuma 5.panta trešajā daļā dotais uzdevums).  Noteikumu projektu izstrādāts, pārskatot un pilnveidojot līdz šim spēkā esošo un pašreiz MK 585 ietverto regulējumu.  Noteikumu projektā:  1) saglabātas pašreiz MK 585 ietvertās grāmatvedības reģistru kārtošanas pamatprasības, tai skaitā, iedalījums hronoloģiskajos reģistros un sistemātiskajos reģistros, *euro* lietošana par vērtības mēru, ārvalstu valūtā veikto saimniecisko darījumu summu pārrēķināšana uz *euro* saskaņā ar grāmatvedībā izmantojamo ārvalstu valūtas kursu un prasība norādīt attiecīgo kursu. Maksājumu pakalpojumu sniedzējiem saglabāti pašlaik noteiktie atvieglojumi grāmatvedības reģistru kārtošanā attiecībā uz finanšu pakalpojumiem ārvalstu valūtā;  2) līdzīgi kā pašreiz, attaisnojuma dokumentu, preču piegādes dokumentu un grāmatvedības reģistru, kā arī to atvasinājumu un dublikātu izstrādāšanas un noformēšanas prasības paredzēts noteikt, izmantojot norādi uz normatīvajiem aktiem, kas noteic dokumentu izstrādāšanas un noformēšanas kārtību, elektronisko dokumentu izstrādāšanas, noformēšanas, glabāšanas un aprites kārtību valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām;  3) saglabāts pašreiz MK 585 ietvertais regulējums attiecībā uz grāmatvedības reģistru kārtošanu gadījumos, kad ķermeniskās lietas atļauts uzskaitīt natūrā (bez novērtējuma naudas izteiksmē);  4) pārskatītas un pamatā saglabātas līdzšinējās prasības:  - attaisnojuma dokumentiem, tai skaitā tiem, kurus sagatavo attiecībā uz precēm un citām materiālajām vērtībām, un pakalpojumiem, kā arī tiem attaisnojuma dokumentiem, kurus sagatavo saistībā ar skaidrās vai bezskaidrās naudas avansa izlietojumu vai darbinieka izdevumu atlīdzināšanu. Tomēr, saskaņojot ar likuma 11.pantā norādītajiem attaisnojuma dokumenta rekvizītiem un informāciju, noteikumu projektā minētajiem attaisnojuma dokumentiem vairs nav paredzēta prasība fiziskajām personām norādīt personas kodu,  - prasības preču piegādes dokumentiem un to reģistrēšanai, tomēr vairs neparedzot prasību par personas koda norādīšanu fiziskajām personām,  - grāmatvedības organizācijas dokumentu izstrādāšanai;  5) pārskatīts un precizēts regulējums attiecībā uz inventarizācijas veikšanu, tās rezultātu dokumentēšanu un atklāto starpību iegrāmatošanu:  - attiecībā uz inventarizācijas veikšanu ar speciāliem paņēmieniem, tai skaitā attiecīgu valsts reģistru aktualizēto datu izmantošanu inventarizācijas veikšanai, iekavās minētajos piemēros vairs nav īpaši izcelts, ka var izmantot arī Meža valsts reģistra datus. Tomēr šī reģistra datus varēs izmantot arī turpmāk, kā arī attiecīgajos gadījumos citu valsts reģistru datus;  - no likuma “Par grāmatvedību” uz noteikumu projektu pārņemts noteikums par inventarizācijas metodi, ar kuru saskaņā vienādu priekšmetu inventarizāciju drīkst veikt izlases veidā, lietojot datu izvērtēšanas matemātiskās statistikas metodes. Tomēr, pēc šī noteikuma izvērtēšanas, tika nolemts aizstāt vārdu “priekšmetu” ar vārdiem “kustamu ķermenisku lietu” un, ņemot vērā Latvijas Zvērinātu revidentu asociācijas skaidrojumu, grozīt metodes nosaukumu uz “izlases metode”. Par izlases metodi sauc zinātniski pamatotas statistikas metodes, ar kuru palīdzību:  1) izveido izlasi, resp., atlasa novērojamās vienības no visām ģenerālkopas vienībām;  2) organizē izlases novērošanas procesu un veic specifisku, tikai ar izlasi saistītu datu apstrādi, iegūtos secinājumus vispārina uz ģenerālkopu;  3) aprēķina izlases reprezentācijas kļūdas, vērtējuma intervālus un novērtē iegūtos rezultātus kopumā.  Ar izlases metodi, ja to veic atbilstoši statistikas zinātnes prasībām, var iegūt objektīvus, pareizus un reprezentatīvus ģenerālkopas īpašību vērtējumus. Tomēr šie vērtējumi nevar būt pilnīgi precīzi, jo izlase ar ģenerālkopu nav identiska. Tādēļ identiski nevar būt to raksturotāji. Strādājot ar izlasi, ir jārēķinās ar visiem kļūdu veidiem, kādus aplūko statistikas teorijā (novērošanas, reģistrācijas, sakopošanas). Pret šīm kļūdām ir jācīnās un tās jānovērš, veicot savākto datu pilnības, aritmētisko, loģisko un citas pārbaudes.  Atlases paņēmiena izvēle parasti ir atkarīga no statistikas objekta īpatnībām, ģenerālkopas lieluma (ļoti lielām ģenerālkopām un it sevišķi hipotētiskai kopai pilnu vienību saraksu nevar sastādīt), kā arī no darbam atvēlētā laika un līdzekļiem. Dažos gadījumos statistiķiem ir zināma izvēles brīvība, kādu paņēmienu lietot.  Praksē, ņemot vērā dažādas īpatnības, visbiežāk lieto šādus izlases veidus, kuri atšķiras galvenokārt ar atlases paņēmienu:  1) vienkārša gadījumizlase jeb īsti nejaušā izlase;  2) mehāniskā izlase;  3) stratificētā jeb tipoloģiskā izlase;  4) sērijveida jeb ligzdveida izlase;  5) daudzpakāpju izlase;  6) daudzfāzu izlase.  Katras izlases īstais mērķis ir iegūt statistisku informāciju nevien par reāli novēroto izlasi, bet arī un galvenokārt par ģenerālkopu, no kuras izlase ņemta un kuru izlase pārstāv.  Tādēļ nākošais solis pēc izlases datu apstrādāšanas ir to attiecināšana uz ģenerālkopu. Šo procesu sauc arī par datu izplatīšanu uz ģenerālkopu, izlases paplašināšanu u.c. Ģenerālkopas rādītāju vērtējumu prēķināšanas tehnika ir atkarīga no izdarītās izlases veida un no tā, kādi rādītāji tiek "izplatīti": absolūtie, relatīvie, vidējie u.c.;  - saskaņā ar Valsts kases priekšlikumiem, kas saskaņoti ar Valsts kontroles un Latvijas Zvērinātu revidentu asociācijas pārstāvjiem, un ņemot vērā citos normatīvajos aktos paredzētos konkrētu nekustamo īpašumu apsekošanas (apskates) termiņus, precizēts regulējums attiecībā uz budžeta iestādes, no valsts budžeta daļēji finansētas atvasinātas publiskas personas, budžeta nefinansētas iestādes (Likuma par budžetu un finanšu vadību izpratnē) īpašumā vai valdījumā esošu nekustamā īpašuma objektu inventarizācijas veikšanas kārtību: paredzēts, ka pārbaudi apskatot veic ne retāk kā reizi piecos gados, nodrošinot vismaz 1/5 no šo īpašuma objektu skaita inventarizāciju katru gadu, ja citos normatīvajos aktos attiecībā uz konkrētiem nekustamajiem īpašumiem nav noteikts citādi. Šādā gadījumā vērtības samazinājuma pazīmes (fiziskus bojājumus) var noteikt arī atsevišķi no inventarizācijas, un obligāti ārkārtas gadījumos, kad būtiski samazinājusies nekustamā īpašuma objektu vērtība (piemēram, ugunsgrēka, viesuļvētras vai citu postījumu dēļ). Noteikumu projekta noslēguma jautājumos paredzēts, ka minēto 5 gadu termiņu un nosacījumus varēs piemērot, veicot 2024. pārskata gada un turpmāko pārskata gadu slēguma inventarizāciju, ja līdz 2024.gadam ir veikta visu nekustamo īpašumu inventarizācija apskatot. Precizēts arī regulējums attiecībā uz kārtību, kādā minētās iestādes gada pārskata inventarizācijā veic kontu atlikumu un darījumu salīdzināšanu,  - ņemot vērā Valsts ieņēmumu dienesta un Valsts kases priekšlikumus, precizēts regulējums, kas attiecas uz Valsts ieņēmumu dienesta pienākumiem un tiesībām tā administrēto nodokļu, nodevu un citu uz valsts budžetu attiecināmu maksājumu inventarizācijā,  - paredzēti noteikumi attiecībā uz inventarizācijas sarakstu sagatavošanu un parakstīšanu elektroniskā formā, piemēram gadījumā, ja preču krājumu inventarizāciju (tai skaitā veikalos un noliktavās) veic, izmantojot skenēšanas metodi;  6) pārskatīts un precizēts regulējums attiecībā uz attaisnojuma dokumentu sagatavošanas un noformēšanas kārtību. Noteikumu projektā nav ietvertas tās normas, kuras dublē likuma 11. un 12.pantā paredzēto regulējumu (MK 585 2., 4., 5., 6., 8., 8.3 punkts);  7) precizēts regulējums attiecībā uz kārtību, kādā labo vai papildina ierakstus grāmatvedības reģistros un attaisnojuma dokumentos;  8) precizētas grāmatvedības datorprogrammu un grāmatvedības informācijas datorsistēmu programmatūras lietošanas prasības:  - paredzēti noteikumi, kādi būtu jāievēro, ja dokumentu glabāšanai tiek izmantoti mākoņdatošanas pakalpojumi. Ņemot vērā Valsts ieņēmumu dienesta priekšlikumu, kas saskaņots darba grupā, noteikumu projektā paredzēts, ka, izmantojot mākoņdatošanas pakalpojumus, grāmatvedības datorprogrammas un grāmatvedības datu pieejamība būtu nodrošināma ne mazāk kā 96,7 procentu apmērā mēnesī, kas atbilst likuma “Par nodokļiem un nodevām” 113. panta “Elektroniskās darba laika uzskaites sistēmā reģistrējamie dati un prasības attiecībā uz elektroniskās darba laika uzskaites sistēmu” piektajā daļā minētajam minimālajam procenta lielumam,  - ņemot vērā, ka visu veidu darījumuregulējums ietverts Civillikuma Saistību tiesību daļā, gadījumā, ja tiek konstatēts, ka iegādātā grāmatvedības datorprogramma neatbilst normatīvajos aktos noteiktajām prasībām, tad uzņēmums, kas iegādājies minēto datorprogrammu, ir tiesīgs vērsties tiesā ar prasību pret šīs datorprogrammas turētāju;  9) izvērstāk skaidroti grāmatvedības kontroles pasākumu veidi.  Noteikumu projektā nav paredzēts MK 585 ietvertais regulējums, kas attiecas uz:  - grāmatvedības ciklu, jo attiecīgais regulējums iekļauts likuma 6.panta pirmajā daļā,  - grāmatvedības reģistru kārtošanu vienkāršā vai divkāršā ieraksta sistēmā un grāmatvedības kontu plāna lietošanu (MK 585 11.-14., 21. un 25.punkts), jo attiecīgais regulējums, ciktāl tas nepieciešams, iekļauts likuma 1., 8. un 10.pantā,  - prasījumu un saistību, kā arī naudas atlikumu summu ārvalstu valūtā pārrēķināšanu katra pārskata gada beigās (MK 585 9.2 punkts), jo attiecīgais regulējums iekļauts likuma 7.pantā,  - kārtību, kādā biedrības, nodibinājumi, arodbiedrības un reliģiskās organizācijas kārto grāmatvedību vienkāršā ieraksta sistēmā (MK 585 23.punkts), jo to paredzēts ietvert noteikumos, kas regulēs minēto personu grāmatvedības kārtošanu un gada pārskatu sagatavošanu,  - uzņēmuma vadītāja tiesībām izvēlēties attaisnojuma dokumentu un grāmatvedības reģistru formu, saturu un noformēšanas vai sagatavošanas kārtību, kā arī grāmatvedības datorprogrammu vai grāmatvedības informācijas datorsistēmu programmatūru (MK 585 7., 27. un 38.punkts), jo attiecīgais regulējums iekļauts likuma 32.pantā, - grāmatvedības dokumentu glabāšanu un uzņēmuma vadītāja atbildību par to (MK 585 32.-35.punkts), jo attiecīgais regulējums iekļauts likuma 27. un 33.pantā,  - uzņēmuma vadītāja pienākumu noteikt prasības grāmatvedības informācijas datorsistēmu drošībai un datu aizsardzībai uzņēmumā un kontrolēt to izpildi (MK 585 39.punkts), jo attiecīgais regulējums iekļauts likuma 31.pantā,  - uzņēmuma vadītāja pienākumu izstrādāt un izdot grāmatvedības organizācijas dokumentus (MK 585 42.punkts), jo attiecīgais regulējums iekļauts likuma 31.pantā,  - uzņēmuma vadītāja pienākumu izstrādāt un uzturēt uzņēmuma grāmatvedības kontroles sistēmu un atbrīvojumus no šā pienākuma (MK 585 70. un 70.1 punkts), jo attiecīgais regulējums iekļauts likuma 31.pantā.  “Noteikumu projektā nav ietvertas prasības preces nosaukuma veidošanai attaisnojuma dokumentā un preču piegādes dokumentā. Ja attiecīgie normatīvie akti, kas regulē akcīzes nodokļa vai muitas tarifu aprēķināšanu vai preču transportēšanu, nenoteic citādi, preces nosaukumā norāda vismaz preču grupas vai preču veida nosaukumu, bet gadījumos, kad normatīvie akti to paredz, norāda kombinētās nomenklatūras kodu, Valsts ieņēmumu dienesta piešķirto sortimenta kodu vai citu kodu. Preces nosaukumu var veidot arī kā preces aprakstu, ja nepieciešams, papildinot ar attiecīgu kodu, vai aizstāt ar vispārpieņemtu kodu (piemēram, ar Padomes 1987. gada 23. jūlija regulu Nr. 2658/87 par tarifu un statistikas nomenklatūru un kopējo muitas tarifu noteikto kodu, kas pieņemts saistībā ar Starptautisko konvenciju par preču aprakstīšanas un kodēšanas harmonizēto sistēmu).  Ar noteikumu projektu paredzēts aizstāt pašlaik spēkā esošos MK 585. |
| 3. | Projekta izstrādē iesaistītās institūcijas un publiskas personas kapitālsabiedrības | Ar Finanšu ministrijas 2018.gada 3.maija rīkojumu Nr.150 izveidota darba grupa jauna likuma “Par grāmatvedību”, kā arī uz jaunā likuma pamata izdodamo Ministru kabineta noteikumu projektuizstrādei (turpmāk – darba grupa). Darba grupas sastāvā bez Finanšu ministrijas pārstāvjiem bija Valsts kases, Valsts ieņēmumu dienesta, Finanšu un kapitāla tirgus komisijas un Latvijas Bankas pārstāvji, kā arī Biznesa augstskolas “Turība” pārstāvji. Privāto sektoru darba grupā pārstāvēja Latvijas Republikas Grāmatvežu asociācija, ISO sertificēto grāmatvežu asociācija un Latvijas Zvērinātu revidentu asociācija. Darba grupas sēdēs kā pieaicinātās personas piedalījās arī Latvijas Republikas Ārpakalpojumu grāmatvežu asociācijas un Latvijas tirdzniecības un rūpniecības kameras pārstāvji. Noteikumu projekta saturs kopumā vai tā atsevišķu nodaļu redakcijas tika izskatītas 14 darba grupas sēdēs (astoņās – klātienē un sešās– attālināti). |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ietekmēs visas juridiskās un fiziskās personas, kas veic saimniecisko darbību. |
| 2. | Tiesiskā regulējuma ietekme uz tautsaimniecību un administratīvo slogu | Ar noteikumu projektu paredzēts aizstāt pašlaik spēkā esošos MK 585. Noteikumu projekts tieši neietekmēs tautsaimniecību un uzņēmējdarbības vidi, tā kā ar to tiek pārņemts regulējums, kas pašlaik ietverts MK 585, to saskaņojot ar likumā paredzēto regulējumu un lietoto terminoloģiju, kā arī pašreizējām juridiskās tehnikas prasībām.  Noteikumu projektā paredzētais regulējums nepalielinās un nesamazinās šīs sadaļas 1.punktā minēto personu administratīvo slogu, bet gan nodrošinās ērtāku grāmatvedību reglamentējošo prasību piemērošanu. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |  |  |  |
| --- | --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | | |
| 1. | Saistītie tiesību aktu projekti  p  p | | Pēc noteikumu projekta pieņemšanas būs nepieciešams izdarīt grozījumus četros Finanšu ministrijas un septiņos citu ministriju kompetencē esošajos normatīvajos aktos (vienā likumā un 10 Ministru kabineta noteikumos), lai aizstātu atsauci uz MK 585 (vai atsauci uz normatīvajiem aktiem par grāmatvedības kārtošanu un organizāciju) ar atsauci uz noteikumu projektu;  - Mēslošanas līdzekļu aprites likumā;  - Ministru kabineta 2021. gada 1. aprīļa noteikumos Nr.199 “Valsts uzraudzībā esošās dzīvnieku infekcijas slimības vai epizootijas uzliesmojuma laikā radušos zaudējumu kompensācijas noteikumi” (turpmāk – MK 199),;  - Ministru kabineta 2017. gada 22. augustos noteikumos Nr. 500 “Muitas noliktavu, pagaidu uzglabāšanas un brīvo zonu noteikumi” (turpmāk – MK 500);  - Ministru kabineta 2017. gada 3. maija noteikumos Nr. 237 “Tirgus intervences pasākumu administrēšanas un uzraudzības kārtība augkopības un lopkopības produktu tirgū” (turpmāk – MK 237);  - Ministru kabineta 2017. gada 4. aprīļa noteikumos Nr. 199 “Noteikumi par dabasgāzes apriti un akcīzes nodokļa piemērošanas kārtību” (turpmāk – MK 199);  - Ministru kabineta 2016. gada 31. maija noteikumos Nr. 326 “Veterināro zāļu izplatīšanas un kontroles noteikumi” (turpmāk – MK 326);  - Ministru kabineta 2014.gada 11.februāra noteikumos Nr.96 “Nodokļu un citu maksājumu reģistrēšanas elektronisko ierīču un iekārtu lietošanas kārtība” (turpmāk – MK 96);  - Ministru kabineta 2011.gada 17.maija noteikumos Nr.378 “Zāļu reklamēšanas kārtība un kārtība, kādā zāļu ražotājs ir tiesīgs nodot ārstiem bezmaksas zāļu paraugus” (turpmāk – MK 378);  - Ministru kabineta 2010.gada 30.novembra noteikumos Nr.1085 “Noteikumi par izmantotā laika un paveiktā darba uzskaites sistēmu no valsts budžeta, Eiropas Savienības un ārvalstu finanšu atbalsta līdzekļiem finansētu pētījumu projektu īstenošanai” (turpmāk – MK – 1085);  - Ministru kabineta 2007.gada 19.jūnija noteikumos Nr.404 “Kārtība, kādā aprēķina un maksā dabas resursu nodokli, izsniedz dabas resursu lietošanas atļauju un auditē apsaimniekošanas sistēmas” (turpmāk – MK 404);  - Ministru kabineta 2005.gada 30.augusta noteikumos Nr.662 “Akcīzes preču aprites kārtība” (turpmāk – MK 662).  Minētie grozījumi būs izdarāmi tad, kad tiks veikti citi (kārtējie) grozījumi attiecīgajā normatīvajā aktā. |
| 2. | | Atbildīgā institūcija | Par šīs sadaļas 1.punktā minēto grozījumu izstrādāšanu Finanšu ministrijas kompetences normatīvajos aktos (MK 500, MK 199, MK 96 un MK 662) atbildīga Finanšu ministrija.  Par attiecīgo grozījumu izdarīšanu citu ministriju kompetencē esošajos normatīvajos aktos atbildīga attiecīgā ministrija:  - Izglītības un zinātnes ministrija (MK – 1085);  - Veselības ministrija (MK 378);  - Vides aizsardzības un reģionālās attīstības ministrija (MK 404);  - Zemkopības ministrija (grozījumi Mēslošanas līdzekļu aprites likums, MK 199, MK 237 un MK 326).  Minētie grozījumi tiks ietverti kārtējos attiecīgā normatīvā akta grozījumos. |
| 3. | | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts tika izskatīts un konceptuāli saskaņots darba grupā, kuras sēdēs kā darba grupas locekļi vai kā pieaicināti eksperti piedalījās Latvijas Republikas Grāmatvežu asociācijas, ISO sertificēto grāmatvežu asociācijas, Latvijas Zvērinātu revidentu asociācijas, kā arī Latvijas Republikas Ārpakalpojumu grāmatvežu asociācijas un Latvijas tirdzniecības un rūpniecības kameras pārstāvji.  Informācija par noteikumu projektu publicēta Finanšu ministrijas tīmekļa vietnē sadaļā “Sabiedrības līdzdalība” – “Tiesību aktu projekti” – “Grāmatvedības politika.” Līdz ar to sabiedrības pārstāvji var līdzdarboties projekta izstrādē, rakstveidā sniedzot viedokļus par projektu. Tāpat sabiedrības pārstāvji varēs sniegt viedokļus par projektu pēc tā izsludināšanas Valsts sekretāru sanāksmē.  Plānots, ka pēc noteikumu projekta pieņemšanas Finanšu ministrijas pārstāvji sniegs skaidrojumus publiskajā telpā dažāda formāta pasākumos, kā arī presē un medijos. |
| 2. | Sabiedrības līdzdalība projekta izstrādē | Uzziņa par noteikumu projektu 2021.gada 5.jūlijā publicēta Finanšu ministrijas tīmekļa vietnē sadaļā “Sabiedrības līdzdalība” - “Tiesību aktu projekti” - “Grāmatvedības politika” ([MK noteikumu projekts “Grāmatvedības kārtošanas noteikumi” | Finanšu ministrija (fm.gov.lv)](https://www.fm.gov.lv/lv/mk-noteikumu-projekts-gramatvedibas-kartosanas-noteikumi)) un Valsts kancelejas tīmekļa vietnē (<https://www.mk.gov.lv/lv/ministru-kabineta-diskusiju-dokumenti>).  Noteikumu projekta izstrādes gaitā Latvijas Republikas Grāmatvežu asociācijas, ISO sertificēto grāmatvežu asociācijas, Latvijas Zvērinātu revidentu asociācijas, Latvijas Republikas ārpakalpojumu grāmatvežu asociācijas un Latvijas tirdzniecības un rūpniecības kameras pārstāvji izvērtēja visas pašlaik spēkā esošās MK 585 normas un darba grupas sēdēs vai elektroniskā viedokļu saskaņošanā pauda viedokli par noteikumu projektā iekļaujamo regulējumu. Darba grupā tika panākta vienošanās par visiem jautājumiem. |
| 3. | Sabiedrības līdzdalības rezultāti | Latvijas Republikas Grāmatvežu asociācijas, ISO sertificēto grāmatvežu asociācijas, Latvijas Zvērinātu revidentu asociācijas, Latvijas Republikas ārpakalpojumu grāmatvežu asociācijas un Latvijas tirdzniecības un rūpniecības kameras pārstāvju izteiktie priekšlikumi un komentāri tika apspriesti darba grupas sēdēs, kur noteikumu projekta izstrādes gaitā par tiem tika panākta vienošanās. Ņemot vērā nevalstisko organizāciju pārstāvju ierosinājumus, noteikumu projekta sākotnējās ietekmes ziņojumā (anotācijā) tika iekļauti detalizēti skaidrojumi par tajā paredzētā regulējuma atšķirībām no MK 585 noteiktā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projektam nav ietekme uz pārvaldes funkcijām un institucionālo struktūru. Projekta izpildes rezultātā nenotiks jaunu institūciju izveide, esošu institūciju likvidācija un reorganizācija. Projektam nav paredzēta ietekme uz institūciju cilvēkresursiem. |
| 3. | Cita informācija | Nav. |

Finanšu ministrs J.Reirs

A.Priede, 67083866

[arta.priede@fm.gov.lv](mailto:arta.priede@fm.gov.lv)

G.Majevska, 67095616

[gunta.majevska@fm.gov.lv](mailto:gunta.majevska@fm.gov.lv)